Kombinácia liekov na tlak
Dobrý deň,chcem sa informovat lebo som vysadil sladke s jedalnicka a neustale mam tlak 150/90 aj ked beriem ramipril.Doktor mi predpisal k ramiprilu Indap.Moze mi to nejak uškodiť?celkom sa bojim kombinacie liekov a beriem uz dlhodobo aj Coronal 5.Ďakujem z odpoveď
Dobrý deň,
ďakujeme za Vašu otázku.
Liečba hypertenzie závisí od hodnôt tlaku krvi a ďalších faktorov. V prípade mierneho zvýšenia je postačujúca zmena životného štýlu a zníženie príjmu soli. Základom je dostatok spánku, zdravá vyvážená strava, pohyb, pri nadváhe zníženie hmotnosti, obmedzenie fajčenia, príjmu kofeínu a alkoholu. Súčasťou prevencie kardiovaskulárnych ochorení je napríklad aj dostatočný prísun magnézia, antihypertenzívne pôsobí aj cesnak, či niektoré byliny (hloh, imelo).
Pri vyšších hodnotách sú na liečbu určené lieky. Ich výber je na zvážení ošetrujúceho lekára. Medzi liekmi Coronal, Ramipril a Indap bolo pozorovaných viacero klinicky stredne závažných interakcií v dôsledku ktorých je okrem zníženia krvného tlaku prítomné aj napríklad riziko ovplyvnenia hladiny draslíka v krvi. To však lekár pri predpise berie do úvahy a zvažuje prínos kombinácie liekov a možné riziká z nej vyplývajúce. Neliečeným vysokým krvným tlakom sa však zvyšuje riziko infarktu myokardu, srdcového zlyhania alebo cievnej mozgovej príhody, preto je potrebné sa riadiť odporúčaniami lekára.
Prajem pekný zvyšok dňa.
S pozdravom
PharmDr. Veronika Kiabová